
ОТНОСНО: Проект на Постановление на Министерския съвет за  изменение и допълнение на Устройствения правилник на Министерството на отбраната, приет с Постановление № 5 на Министерския съвет от 2014 г.  
УВАЖАЕМИ ГОСПОДИН МИНИСТЪР - ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и на неговата администрация внасям за разглеждане проект на Постановление на Министерския съвет за изменение и допълнение на Устройствения правилник на Министерството на отбраната, приет с Постановление № 5 на Министерския съвет от 2014 г.
В подписаното Споразумение за съвместно управление на Република България в период 2021 г. – 2025 г. е договорено в политическия кабинет към всеки министър, да бъдат назначени съветници по предложение на мандатоносителя и всеки от Коалиционните партньори.
Съгласно чл. 12,  ал.1, т. 3 от Наредбата за прилагане на Класификатора на длъжностите в администрацията числеността на персонала в кабинета на министъра е до 5 на сто от общата численост на администрацията.

Към момента в Политическия кабинет към министъра на отбраната са разкрити 9 щатни бройки, определени с Устройствения правилник на МО, в т.ч. заместник-министри, началник на политическия кабинет и парламентарен секретар, както и съветниците към него. 

С цел обезпечаване на поетия ангажимент се налага разкриване на допълнителни щатни бройки към политическия кабинет, които следва да се осигурят от трайно незаетите длъжности в администрацията на министерството.

Изпълнението на проекта на акт не води до изменение в целевите стойности на показателите за изпълнение, в т.ч. ключовите индикатори.
За изпълнението на проекта на постановление не са необходими допълнителни разходи, които да бъдат одобрени по бюджета на Министерството на отбраната за 2022 г. за сметка на други бюджети по държавния бюджет.
Предложеният проект на акт не води до въздействие върху държавния бюджет.
На основание чл. 35, ал. 1, т. 4, буква „б“ от Устройствения правилник на Министерския съвет и на неговата администрация към проекта на постановление е изготвена и приложена финансова обосновка.
С проекта на акт на Министерския съвет не се транспонират актове на ЕС, поради което не се налага изготвяне на справка за съответствие с европейското право съгласно чл. 35, т. 3 от Устройствения правилник на Министерския съвет и на неговата администрация.

При изпълнението на процедурата по чл. 26, ал. 2 от Закона за нормативните актове /ЗНА/ постъпилите бележки и предложения, както и изложените становища, са отразени в справката по проекта на постановление. В съответствие с чл. 26, ал. 3 и 4 от ЗНА по проекта на постановление са проведени обществени консултации в 14-дневен срок, поради необходимостта от функциониране на политическия кабинет.
На основание 32, ал. 1 от Устройствения правилник на Министерския съвет и на неговата администрация докладът и проектът на постановление са съгласувани със заинтересованите министерства и ведомства, съгласно приложената справка. 

УВАЖАЕМИ ГОСПОДИН МИНИСТЪР - ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
  
Във връзка с гореизложеното и на основание чл. 8, ал. 1 от Устройствения правилник на Министерския съвет и на неговата администрация, предлагам Министерският съвет да приеме проекта на Постановление за изменение на Устройствения правилник на Министерството на отбраната, приет с Постановление № 5 на Министерския съвет от 2014 г.

